Ter Stegen: Neuer ei peaks minu tunnetest rääkima - Soccernet.ee - Jalgpall luubi all! Avaleht - Soccernet.ee - Jalgpall luubi all!
18. SEPT 2019, 14:32
Barcelona sakslasest väravavaht Marc-Andre ter Stegen teatas, et koondise esikinnas Manuel Neuer ei peaks tema väljaütlemisi analüüsima.
Septembrikuu koondisemängudes Hollandi ja Põhja-Iirimaaga eelistas Joachim Löw tavapäraselt Neuerit - ter Stegen tõdes seepeale avalikult, et varumeherolliga piirdumine oli talle paras pettumus. Neuer vastas, et ametivenna kommentaarid ei aita kaasa ja on ebaviisakad teiste väravavahtide suhtes, kes koondisesse ei mahu.
"Igaüks tahab mängida. See on jalgpall," nentis ter Stegen nüüd omakorda vastuseks. "Mul on teatavad ootused, mida tahtsin väljendada. Ma olen viimastel aastatel rolliga leppinud ja arvan, et Neuer või keegi teine ei peaks minu tunnetest rääkima või neid hindama. Tema märkused olid kohatud, aga see on ka kõik, mis ma öelda tahan. Aitab sellest teemast."
Ter Stegen mängis eile õhtul kodumaal, kui Barcelona külastas Dortmundi Borussiat. 0:0 viigis tegi puurilukk mitu suurepärast tõrjet, võttes muuhulgas ära ka koondisekaaslase Marco Reusi löödud penalti. Samal ajal kinnitas Löw, et ter Stegen saab peagi võimaluse, mis talle lubatud. Oktoobris külastab Saksamaa koondis Tallinnat.